
–	uzimajući u obzir svoje prethodne rezolucije o Iranu,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da se bahaistička zajednica, koja broji 300 000 članova i nije priznata ustavom, suočava sa sustavnim progonom na temelju iranskog memoranduma iz 1991., uključujući proizvoljna uhićenja i zatvaranja, prisilne nestanke, uskraćivanje dostojanstvenog pokopa, oduzimanje imovine, uskraćivanje obrazovanja i zapošljavanja te poticanje mržnje od strane medija pod kontrolom države;
B.	budući da iranske vlasti kontinuirano pojačavaju represiju nad bahaističkom zajednicom masovnim pritvaranjima, suđenjima po kratkom postupku i lažnim optužbama za špijunažu te suradnjom sa stranim subjektima;
C.	budući da je 2024. oko 1200 pripadnika bahaističke zajednice bilo suočeno sa sudskim postupkom ili zatvorom, pri čemu su žene predstavljale dvije trećine pritvorenika, a 16 je žena u Hamadanu i Isfahanu osuđeno na ukupno 129 godina zatvora i podvrgnuto mučenju i teškim kršenjima zakonitog postupanja;
D.	budući da su vlasti oskvrnule groblja bahaističke zajednice, među ostalim u Teheranu, Ahvazu, Rafsanjanu, Kermanu i Hamadanu;
1.	oštro osuđuje sve veći progon bahaističke zajednice i sustavno nasilje nad svim vjerskim i etničkim manjinama i ženama; poziva Iran da odmah prestane sa svakom diskriminacijom, uznemiravanjem, pritvaranjem, oduzimanjem imovine i kršenjem temeljnih prava;
2.	apelira na Iran da odmah pusti na slobodu sve pojedince koji su pritvoreni zbog svoje vjere ili uvjerenja i zato jer su branili ljudska prava ili zbog optužbi o bogohuljenju povezanom s vjerom ili na temelju optužbi o nacionalnoj sigurnosti te da prestane s uznemiravanjem i nasiljem nad vjerskim zajednicama;
3.	izražava duboku zabrinutost zbog napada na žene iz bahaističke zajednice koje se suočavaju s vjerskim i rodno uvjetovanim progonom i koje čine dvije trećine zatvorenika iz bahaističke zajednice;
4.	zahtijeva od iranskih vlasti da ponište osuđujuće presude za Faribu Kamalabadi, Roju Sabet, Anisu Fanaijan, Lejlu Adalati, Nahid Behruzi, Mahvaš Sabet i šest žena iz bahaističke zajednice u Hamadanu, Zarindokht Ahadzade, Faridu Ajubi, Nuru Ajubi, Nedu Mohebi, Jaleh Rezai i Atefeh Zahedi; poziva na oslobađanje Afšina Hejratiana i Farada Fahandeja;
5.	oštro osuđuje porast broja pogubljenja u Iranu; ponavlja svoje snažno protivljenje smrtnoj kazni i potiče Iran da prestane upotrebljavati smrtnu kaznu kao sredstvo političke i vjerske represije;
6.	oštro osuđuje oskvrnuća, uništavanja i zapljenu bahaističkih groblja kao i ometanje pogrebnih obreda;
7.	apelira na Iran da izvan snage stavi memorandum iz 1991. i da pripadnicima bahaističke zajednice omogući pristup obrazovanju, zapošljavanju i osnovnim uslugama te da zaustavi zapljenu imovine, vrati svu zaplijenjenu imovinu i žrtvama omogući pravne lijekove i naknadu;
8.	poziva EU i države članice da u svim dijalozima s Iranom upozore na pogoršanje situacije u pogledu ljudskih prava u Iranu, posebno na kršenja vjerskih sloboda, te da nametnu sankcije iranskim sucima, tužiteljima i obavještajnim službenicima koji progone pripadnike bahaističke zajednice;
9.	ponavlja svoj poziv Vijeću da Islamsku revolucionarnu gardu proglasi terorističkom organizacijom te da sankcije EU-a prošiti i na sve njezine članove i na one koji su odgovorni za povrede ljudskih prava;
10.	nalaže svojoj predsjednici da ovu Rezoluciju proslijedi Vijeću, Komisiji, potpredsjednici Komisije / visokoj predstavnici Unije za vanjske poslove i sigurnosnu politiku, vladama i parlamentima država članica, Islamskoj savjetodavnoj skupštini i Uredu vrhovnog vođe Islamske Republike Irana.

